ธรรมกายโต้ ยึด50ล้าน บริจาคสุจริต
สงฆ์ต่างแดน ร่วมสวดมนต์ ชูสมเด็จช่วง,สมัชชาสงฆ์ไทยในสหรัฐอเมริกา เครือข่ายพระธรรมทูต ในต่างประเทศและพระสังฆาธิการแห่งคณะสงฆ์ไทย 3 องค์กรใหญ่ ออกแถลงการณ์สนับสนุน เจ้าคุณประสาร สวดมนต์แห่งชาติหลังวันลงประชามติเพื่อปกป้อง สมเด็จช่วง และพระพุทธศาสนา ขณะที่โฆษกวัดพระธรรมกายแจงเงิน 50 ล้านบาท ที่ถูก ปปง.อายัด เป็นเงินที่รับบริจาคโดยเปิดเผยและสุจริตจากอดีตประธานสหกรณ์คลองจั่นและปัจจัยก็นำไปใช้เพื่อประโยชน์ของงานพระพุทธศาสนาทั้งหมด,กรณีพระเมธีธรรมาจารย์ หรือเจ้าคุณประสาร เลขาธิการศูนย์พิทักษ์พระพุทธศาสนาแห่งประเทศไทย เชิญชวนพระสงฆ์ทั่วประเทศมาร่วมสวดมนต์ครั้งใหญ่ ขณะที่พระชั้นผู้ใหญ่ก็สนับสนุนเพื่อแสดงออกเรื่องการสนับสนุนในการเสนอชื่อสมเด็จพระมหารัชมังคลาจารย์ หรือสมเด็จช่วง วัดปากน้ำ ภาษีเจริญ เพื่อทูลเกล้าฯสถาปนาเป็นสมเด็จพระสังฆราช แต่อยากให้มีการดำเนินการ หลังวันที่ 7 ส.ค. ซึ่งเป็นวันลงประชามติร่างรัฐธรรมนูญ เกรงว่าจะถูกโยงเป็นเรื่องการเมือง หลังกรมสอบสวนคดีพิเศษ หรือดีเอสไอ ออกมาแถลงเตรียมแจ้งดำเนินคดีกับสมเด็จช่วง ครอบครองรถเบนซ์โบราณ ผิด พ.ร.บ.สรรพาสามิต,ความคืบหน้าเรื่องนี้ เมื่อวันที่ 31 ก.ค. สมัชชาสงฆ์ไทยในสหรัฐอเมริกา และเครือข่ายพระธรรมทูตในต่างประเทศ ได้ออกแถลงการณ์ ลงนามโดย พระวิเทศวิสุทธิคุณ รองเลขาธิการสมัชชาสงฆ์ไทยในสหรัฐอเมริการูปที่ 2 ระบุว่า เนื่องด้วยสถานการณ์พระพุทธศาสนาในประเทศไทยไม่ปกติ พระธรรมทูตสายต่างประเทศ ได้ติดตามเหตุการณ์ และสถานการณ์ภัยพระพุทธศาสนาในประเทศไทยมาโดยตลอด มีการประชุมหารือ ระหว่างเครือข่ายในสหรัฐอเมริกา ประกอบด้วยรัฐต่างๆ คือ รัฐอินเดียนา รัฐเท็กซัส รัฐนิวเม็กซิโก รัฐอิลลินอยส์ รัฐมิสซูรี รัฐอริโซนา รัฐแคลิฟอร์เนีย รัฐโอไฮโอ รัฐเคนตักกี รัฐเพนซิลเวเนีย รัฐนิวยอร์ก รัฐฟลอริดา และได้ติดต่อประสานงานกับพระธรรมทูตสายยุโรป และสหราชอาณาจักร ได้มีมติร่วมกัน ให้การสนับสนุนศูนย์พิทักษ์พระพุทธศาสนาแห่งประเทศไทย ดำเนินการเจริญพระพุทธมนต์เพื่อให้เกิดความร่วมมือ ความเข้าใจ ความสามัคคี และความสงบสุขของสังคมไทย โดยเครือข่ายพระธรรมทูตสายต่างประเทศ จะได้ส่งตัวแทนสายต่างๆ เข้าร่วมปรึกษาหารือและดำเนินการอย่างเป็นรูปธรรมต่อไป,ขณะที่เครือข่ายพระสังฆาธิการแห่งคณะสงฆ์ไทย ออกแถลงการณ์ระบุว่า ด้วยปรากฏชัดว่า พระศาสนามืดมนถูกคนสร้างสถานการณ์ใส่ร้าย รัฐบาลมิอาจเป็นหลักให้พระศาสนาได้ เครือข่ายพระสังฆาธิการแห่งคณะสงฆ์ไทย จึงเห็นควรออกแถลงการณ์ประกาศเข้าร่วมการสวดมนต์แห่งชาติ เพื่อขจัดปัดเป่าความชั่วร้ายให้หมดสิ้นไปจากพระศาสนา เครือข่ายพระสังฆาธิการฯ ขอถามจากหัวใจถึงนายกรัฐมนตรี ท่านเชื่อโดยบริสุทธิ์ใจจริงหรือว่า พระมหาเถระ เช่น สมเด็จพระมหารัชมังคลาจารย์ วัดปากน้ำ ภาษีเจริญ จะมีความทะเยอทะยานอยากจนต้องเลี่ยงภาษีรถโบราณ หรือนายกรัฐมนตรีเดินตามธงที่พุทธะอิสระตั้งให้ นายกรัฐมนตรีเชื่อโดยบริสุทธิ์ใจจริงหรือว่า คณะสงฆ์ไม่รู้สึกเจ็บปวดกับการกระทำอันผิดมนุษย์สามัญพึงกระทำต่อพระมหาเถระผู้ชรานี้ เครือข่ายพระสังฆาธิการฯ มิอาจอดกลั้นต่อการกระทำนี้ จึงเห็นควรออกแถลงการณ์ประกาศเข้าร่วมการสวดมนต์แห่งชาติ เพื่อขจัดปัดเป่าความชั่วร้ายให้หมดสิ้นไปจากพระพุทธศาสนา,ส่วนกรณี พล.ต.อ.ชัยยะ ศิริอำพันธ์กุล เลขาธิการ ปปง.อายัดเงิน 50 ล้านบาท พระเทพญาณมหามุนี หรือธัมมชโย เจ้าอาวาสวัดพระธรรมกาย และเครือข่ายวัดพระธรรมกายไว้ตรวจสอบ นายองอาจ ธรรมนิทา โฆษกคณะศิษยานุศิษย์วัดพระธรรมกาย ชี้แจงว่า จากการประสานสอบถามข้อมูลจากผู้เกี่ยวข้องของวัด พบว่ากรณีดังกล่าว สำนักงาน ปปง. ได้อายัดบัญชีของวัดที่มีเช็คสหกรณ์ฯ คลองจั่น ซึ่งนายศุภชัย ศรีศุภอักษร อดีตประธานสหกรณ์ฯ ได้นำมาบริจาค เมื่อปี พ.ศ.2552-2553 โดยสำนักงาน ปปง. ได้ดำเนินการอายัดมาเกือบเดือนแล้ว แต่เพิ่งมาออกข่าว ขณะนี้วัดกำลังดำเนินการทำเรื่องเพื่อขอยกเลิกการอายัด เพราะถือเป็นการรับบริจาคโดยเปิดเผย สุจริต และปัจจัยก็นำไปใช้เพื่อประโยชน์ของงานพระพุทธศาสนาทั้งหมด
สมัชชาสงฆ์ไทยในสหรัฐอเมริกา เครือข่ายพระธรรมทูต ในต่างประเทศและพระสังฆาธิการแห่งคณะสงฆ์ไทย 3 องค์กรใหญ่ ออกแถลงการณ์สนับสนุน เจ้าคุณประสาร สวดมนต์แห่งชาติหลังวันลงประชามติเพื่อปกป้อง สมเด็จช่วง
ข่าวหน้า1,ธรรมกาย,เงินบริจาค,สมัชชาสงฆ์ไทย,สหรัฐอเมริกา,สมเด็จช่วง,ชัยยะ ศิริอำพันธ์กุล,อายัดเงิน,ธัมมชโย,ข่าว,ไทยรัฐฉบับพิมพ์